KIRJALLINEN KYSYMYS E-1910/00 esittäjä(t): María Sornosa Martínez (PSE), María Valenciano Martínez-Orozco (PSE) ja María Rodríguez Ramos (PSE) komissiolle. Anna kukka Kabulin naisille -kampanjan lisätoimet ja jatkuminen.



Virallinen lehti nro 081 E , 13/03/2001 s. 0108 - 0109



KIRJALLINEN KYSYMYS E-1910/00 esittäjä(t): María Sornosa Martínez (PSE), María Valenciano Martínez-Orozco (PSE) ja María Rodríguez Ramos (PSE) komissiolle (16. kesäkuuta 2000) Aihe: Anna kukka Kabulin naisille -kampanjan lisätoimet ja jatkuminen Taliban nousi valtaan Afganistanissa vuonna 1996, josta lähtien afganistanilaiset naiset ovat joutuneet alistumaan julmaan syrjintään ja sortoon Taliban-hallinnon hyväksymien eri toimien myötä. Näitä toimia ovat muun muassa burquan (vaate, joka peittää koko vartalon) käyttöpakko, työnteko-oikeuden epääminen, kielto käyttää sairaalan palveluja lääkärinhoidon saamiseksi, lukuisat murhat, julkiset teloitukset ja väkivaltaiset toimet. Euroopan komissio käynnisti vuonna 1998 kampanjan, jonka tunnuslauseena oli anna kukka Kabulin naisille. Kampanjalla edistettiin tietoisuutta näiden naisten ongelmasta ja pyydettiin kansainvälistä tukea. Afganistanin olosuhteet pakottivat myöhemmin Euroopan yhteisöjen humanitaarisen toimiston (ECHO) keskeyttämään väliaikaisesti rahoitusavun Kabulin kaupungissa toimiville järjestöille ja siellä toteutettaville hankkeille. Euroopan parlamentti hyväksyi joulukuun istunnossaan aiheesta useita päätöslauselmia (B5-0343, 0346, 0371, 0378, 0384/1999). Voiko komissio kertoa Anna kukka Kabulin naisille -kampanjan lisätoimista ja jatkumisesta? Voiko komissio ilmoittaa, missä vaiheessa ECHO:n humanitaarisen avun keskeyttämistä Kabulissa koskevat päätökset ovat? Ovatko komission mielestä Euroopan unionin ja sen jäsenvaltioiden tähänastiset kansainväliset painostustoimet Taliban-hallinnon torjumiseksi olleet riittäviä? Onko komissio suunnitellut esittävänsä neuvostolle uusia ehdotuksia tai aloitteita afganistanilaisille naisille suunnatun avun tehostamiseksi? Christopher Pattenin komission puolesta antama vastaus (17. heinäkuuta 2000) Kampanja nimeltä Anna kukka Kabulin naisille suunniteltiin rajoitetuksi ajaksi lisäämään kansainvälistä tietoisuutta afganistanilaisten naisten ahdingosta yleensä ja erityisesti Kabulissa. Siinä suhteessa kampanjan tavoite saavutettiin. Erityisiä seurantatoimia ei suunniteltu, mutta ohjelmapuolella komissio kiinnittää edelleen huomiota naisten ja lasten humanitaarisiin tarpeisiin kriittisillä aloilla kuten terveydenhuollossa, koulutuksessa, hygieniassa ja veden saannissa. Komissio keskeytti Kabulille antamansa avun tilapäisesti heinäkuussa 1998, kun Talebanin toimintaohjeet vaikeuttivat humanitaarista apua antavien järjestöjen toimintaa. Syksyllä 1999 komissio aloitti uudelleen hätäavun toimittamisen kaupunkiin helpottaakseen niiden asuinpaikoiltaan siirtymään joutuneiden ihmisten asemaa, joita tuli Kabuliin suurin joukoin vuoden 1999 heinä- ja elokuun hyökkäysten seurauksena. Työolosuhteet ovat edelleen haastavat, mutta on arvioitu, että humanitaarisen avun kohteet saavutetaan nykytilanteessa ja että heitä kyetään auttamaan. Kun Talebanin hallintojärjestelmä ei 14 päivään marraskuuta 1999 mennessä ryhtynyt noudattamaan Yhdistyneiden kansakuntien turvallisuusneuvoston päätöslauselmaa numero 1267, yhteisö hyväksyi yhteisen kannan 1999/727/YUTP(1) Yhdistyneiden kansakuntien päätöslauselman mukaisista rajoittavista toimenpiteistä. Tätä seurasi 14 päivänä helmikuuta 2000 annettu neuvoston asetus EY N:o 337/2000, joka koski lentokieltoa ja Afganistanin Talebanin varojen ja muiden rahoituslähteiden jäädyttämistä(2). Nämä pakotteet ovat voimakkaimmat niistä toimenpiteistä, joihin tähän mennessä on ryhdytty Talebanin taivuttamiseksi kansainvälisen yhteisön vaatimuksiin. Ne on laadittu huolellisesti Talebanin painostamiseksi siten, että samalla voidaan jatkaa humanitaarisen avun antamista. Toistaiseksi pakottein ei ole onnistuttu saamaan aikaan muutosta Talebanin kantaan. Päätökset uusista ja jyrkemmistä rajoittavista toimenpiteistä on punnittava niiden humanitaarisia seurauksia vasten, etenkin kun Afganistanissa on parhaillaan paha maanlaajuinen kuivuuskausi ja kansaa uhkaa nälänhätä. Komissio on sitoutunut pitämään yllä Afganistanin kansalle annettavan humanitaarisen avun ohjelmiaan. Tällä hetkellä se ei katso olevan odotettavissa uusia toimia nimen omaan Afganistanin naisten hyväksi. Se pyrkii kuitenkin syventämään tietoisuutta sukupuolikysymyksestä nykyisten ja tulevien humanitaarisen avun ohjelmiensa suunnittelussa ja toteuttamisessa, erityisesti olennaisimmilla alueilla, kuten koulutuksessa, terveydenhuollossa, hygieniassa, puhtaanapidossa ja vedensaannissa. Nämä kysymykset keskittyvät lähinnä maaseutualueille, joilla suurin osa väestöstä elää ja joilla yhteiskunnan tilaa osoittavat indikaattorit (terveys, lukutaito) ovat etusijalla. (1) EYVL L 294, 16.11.1999. (2) EYVL L 43, 16.2.2000.